3.1Īstenojot operacionālo sadarbību, Puses ievēro savus pamattiesību pienākumus, it īpaši tos, kas saistīti ar piekļuvi starptautiskajai aizsardzībai un neizraidīšanas principu. Puses jo īpaši nodrošina, ka visās kopīgajās darbībās tiek pilnībā ievērotas visu personu, it īpaši to personu, kurām nepieciešama starptautiskā aizsardzība, nepavadītu nepilngadīgo, cilvēku tirdzniecības upuru un citu mazāk aizsargātu personu tiesības.

Šajā nolūkā puses var noteikt īpašus pasākumus, kas reglamentē informācijas apmaiņu, attiecīgā gadījumā saskaņā ar [ievietot atsauci uz pielikumu] noteikumiem.

3.4Puses var norīkot ekspertus riska analīzes jomā un piedalīties tādās reģionālo riska analīzes tīklu darbībās, par kurām panākta savstarpēja vienošanās un kuras koordinē Aģentūra.

Spēju veidošana

3.5Puses var sadarboties apmācības un spēju veidošanas darbībās, kuru mērķis ir uzlabot un atbalstīt integrētu robežu pārvaldību, t. sk. atgriešanas un reintegrācijas pasākumus, atbalstīt Aģentūras kopējas apmācības pamatprogrammas ieviešanu robežsargu un krasta apsardzes apmācības valsts apmācības programmā, kā arī sadarbību, izmantojot Aģentūras partneru akadēmiju tīklu.

3.6Puses var apmainīties ar labu praksi un šajā nolūkā veikt kopīgas darbības un apmācību, t. sk. tādās jomās kā pētniecība un inovācija, atgriešana, atpakaļuzņemšana un reintegrācija, informācijas apmaiņa, dokumentu viltošana, robežu pārvaldības kvalitātes kontrole (tostarp neaizsargātības novērtējumi), spēju attīstība (arī izmeklēšanas nolūkos), interesējošo personu identificēšana, mazāk aizsargātu personu identificēšana un nosūtīšana, kā arī citās kopīgu interešu jomās.

3.7Puses var uzaicināt otras puses pārstāvjus piedalīties kopīgu interešu projektos un aktivitātēs, t. sk. tehnoloģiju inovāciju pilotprojektos, tehnoloģiju demonstrējumos vai izmēģinājumos.

3.8Aģentūra sadarbībā ar [trešās valsts] kompetentajām iestādēm un ar Eiropas Savienības dalībvalstu un Šengenas asociēto valstu attiecīgajām iestādēm un sinerģijā ar citām darbībām, programmām un instrumentiem, ko īsteno ar Eiropas Savienības atbalstu, var izstrādāt iniciatīvas un īstenot tehniskās un operacionālās palīdzības projektus, lai uzlabotu [trešās valsts] spējas integrētās robežu pārvaldības jomā (arī uzlabojot tās spēju novērst un apkarot nelikumīgu migrāciju un pārrobežu noziedzību) un atgriešanas jomā.

Operacionālā reaģēšana

3.9Aģentūra var izvietot savus darbiniekus un Eiropas Robežu un krasta apsardzes pastāvīgā korpusa vienību dalībniekus, lai bez izpildpilnvarām piedalītos operacionālās darbībās [trešās valsts] teritorijā, kā noteikts konkrētajos operacionālajos plānos, par kuriem vienojusies Aģentūra un [trešā valsts]. [Trešai valstij] būtu jāatvieglo procedūras, kas paredzētas tās tiesību aktos, lai nodrošinātu izvietotā personāla un vienību dalībnieku tiesības uzturēties [trešās valsts] teritorijā to izvietošanas laikā. Šajā nolūkā [uzņēmēja trešā valsts] var iecelt kontaktpunktu. Turklāt jautājumi, kas saistīti ar privilēģijām un imunitāti, būtu ietverti attiecīgajā operacionālajā plānā.

3.10Aģentūra var atvieglot un veicināt tehnisko un operacionālo sadarbību, cita starpā ar Eiropas Savienības, tās dalībvalstu un Šengenas asociēto valstu un [trešās valsts] kompetento iestāžu atbalstu īstenojot darbības, programmas un instrumentus visās jomās, uz kurām attiecas Aģentūras pilnvaras, tostarp sadarbību tiesībaizsardzības un krasta apsardzes funkciju jomā, dokumentu un identitātes viltošanas atklāšanā, kā arī īstenojot citas operacionālās darbības saskaņā ar Eiropas Savienības politikas ciklu/EMPACT organizētās un smagās starptautiskas noziedzības jomā.

3.11Aģentūra var izmantot [trešās valsts] jūras ostas un lidostas, lai īstenotu operacionālo sadarbību (ar ko cita starpā atbalsta robežuzraudzību, meklēšanu un glābšanu un atgriešanu), izmantojot jūras un aviācijas aktīvus, kā noteikts attiecīgajā operacionālajā plānā, par kuru vienojas ar [trešās valsts iestādi].

Atgriešana un atpakaļuzņemšana

3.12Puses var attīstīt sadarbību atgriešanas, atpakaļuzņemšanas un reintegrācijas jomā saskaņā ar spēkā esošo Savienības politiku un tiesību aktiem, lai efektīvi īstenotu ar atgriešanu saistītas darbības un ievērotu pamattiesības un starptautiskās saistības. Tas cita starpā ietver sadarbību visos atgriešanas procesa posmos, tostarp tādu personu brīvprātīgu un piespiedu atgriešanos, kas neatļauti atrodas Eiropas Savienības dalībvalsts vai Šengenas asociētās valsts teritorijā, to trešo valstu valstspiederīgo identificēšanu un dokumentēšanu, uz kuriem attiecas atgriešanas procedūras, un reintegrācijas palīdzību.

3.13Puses var apmainīties ar informāciju, kas attiecas uz [trešās valsts], Eiropas Savienības dalībvalstu un Šengenas asociēto valstu atgriešanas sistēmām, ievērojot šīs darba vienošanās 5.–8. punktu.

Novērotāji

3.14[Trešās valsts] kompetento iestāžu darbiniekus var uzaicināt piedalīties Aģentūras pilotprojektos.

3.15Aģentūra var uzaicināt ekspertus no [trešās valsts] kompetentajām iestādēm novērotāja statusā piedalīties tās darbībās, t. sk. operacionālajās darbībās, ko rīko Eiropas Savienības dalībvalstis, Šengenas asociētās valstis vai citas valstis, ja tam piekrīt uzņēmēja(-s) valsts(-is). Pusēm būtu jāvienojas par sīki izstrādātiem noteikumiem par to dalību, kas attiecīgā gadījumā būtu jāatspoguļo darbības vai operācijas īstenošanas vai operacionālajā plānā, arī par informācijas apmaiņu un sadarbību to dalības laikā. Minētajai kārtībai būtu pilnībā jāatbilst piemērojamajiem Savienības un valsts tiesību aktu noteikumiem, it īpaši tiem, kas saistīti ar pamattiesībām, tostarp ar datu aizsardzību.

3.16 [Trešās valsts iestāde] var uzaicināt Aģentūras ekspertus kā novērotājus piedalīties darbībās, uz kurām attiecas šī darba vienošanās.

Pasākumi un darbības

3.17Puses var uzaicināt viena otru piedalīties sanāksmēs un/vai citos pasākumos, kas paredzēti iestādēm, kuras ir atbildīgas par robežu pārvaldību un atgriešanu.